6. โครงการในอนาคต (future plan)

โครงการดำเนินงานในการเป็น Wholesale and Investment Bank

จากการที่ธนาคารมีเป้าหมายในการดำเนินธุรกิจให้เป็น Leading Wholesale and
Investment Bank ธนาคารได้เตรียมความพร้อมภายในองค์กรของธนาคาร
ทั้งในด้านการปรับโครงสร้างองค์กรให้เหมาะสมด้วยการแบ่งสายงานการบริหารตามภาระหน้าที่การรับผิดชอบอย่างชัดเจน
ดำเนินการพัฒนาระบบเทคโนโลยีสารสนเทศ
และด้านการจัดหาบุคลากรที่มีความรู้ความสามารถและประสบการณ์
ซึ่งธนาคารได้คัดเลือกเจ้าหน้าที่จากบริษัทเงินทุนใหญ่ๆ
ที่มีประสบการณ์ในการอำนวยสินเชื่อมาเสริมสร้างความแข็งแกร่งให้กับทีมสินเชื่อต่างๆ
และจัดเจ้าหน้าที่ระดับผู้จัดการฝ่ายทำหน้าที่ Customer Service เพื่อดูแลลูกค้ารายใหญ่
ธนาคารได้ตั้งคณะกรรมการพิจารณาอัตราดอกเบี้ยและค่าธรรมเนียมต่างๆ
เพื่อให้อยู่ในระดับที่สามารถแข่งขันกับธนาคารอื่นได้ นอกจากนี้
ธนาคารยังเน้นการปล่อยกู้ร่วมกับสถาบันการเงินอื่นในโครงการเงินกู้ใหญ่ๆ (Syndicate Loan)
สำหรับนโยบายในการขยายผลิตภัณฑ์และบริการให้กับลูกค้า ธนาคารได้จัดให้มีเจ้าหน้าที่ด้าน
Relationship Management ขึ้น เพื่อนำเสนอผลิตภัณฑ์และบริการต่างๆ
ของธนาคารและบริษัทในเครือให้กับลูกค้าโดยทำงานร่วมกับเจ้าหน้าที่สินเชื่อในการเข้าพบลูกค้า
ธนาคารจัดให้มีการประเมินผลงานของเจ้าหน้าที่อย่างต่อเนื่องเพื่อวัดผลการทำงานและประสิทธิภาพในการทำงานของเจ้าหน้าที่แต่ละคนอย่างชัดเจนและสามารถพัฒนาการปฏิบัติงานของเจ้าหน้าที่แต่ละคนได้อย่างต่อเนื่อง
ดังนั้น ถึงแม้ว่าจะมีปัจจัยภายนอกที่อาจส่งผลกระทบต่อการดำเนินการตามเป้าหมายในการเป็น
Leading Wholesale and Investment Bank เช่น สภาวะเศรษฐกิจภายในประเทศ
การแข่งขันกับธนาคารอื่นๆ
และพฤติกรรมของลูกค้าที่เปลี่ยนนิสัยการทำธุรกิจจากเดิมที่นิยมการทำธุรกิจกับธนาคารเจ้าประจำมาทำธุรกิจกับธนาคารที่ให้ข้อเสนอที่ดีที่สุด
ธนาคารก็มีความมั่นใจว่าธนาคารมีความพร้อมในการแข่งขันกับธนาคารอื่นๆ ทั้งในด้านราคา
เงื่อนไข และการให้บริการ เพื่อก้าวขึ้นสู่การเป็น Leading Wholesale and Investment
Bank ตามเป้าหมายที่ได้วางไว้

โครงการในการดำเนินการเกี่ยวกับทรัพย์สินของธนาคาร

ธนาคารมีแผนการที่จะขายสินทรัพย์ที่รับโอนจากการควบรวมกิจการที่ไม่มีความจำเป็นต่อการดำเนินธุรกิจออกไป
โดยในด้านบริษัทหลักทรัพย์ธนาคารได้ดำเนินการขายบริษัทหลักทรัพย์ไปแล้ว 2 บริษัท
คือบริษัทหลักทรัพย์ นววิคเคอร์ส บัลลาสจำกัด และ บริษัทหลักทรัพย์ เคที จำกัด ส่วนอีก 2
บริษัทที่เหลืออยู่คือ บริษัทหลักทรัพย์ ธนสยาม จำกัด และบริษัทหลักทรัพย์ วชิระซีเคียวริตี้ส์ จำกัด
ได้หยุดทำธุรกรรมทางด้านหลักทรัพย์แล้ว ธนาคารมีแผนการที่จะขายให้แก่นักลงทุนที่สนใจต่อไป
ในส่วนของบริษัทย่อย และบริษัทร่วม ที่ดำเนินธุรกิจที่ไม่ส่งเสริมธุรกิจของธนาคาร
ธนาคารจะดำเนินการขายออกไป ส่วนบริษัทย่อยที่ไม่ได้ดำเนินธุรกิจ 16 บริษัท
ธนาคารกำลังดำเนินการชำระบัญชีเพื่อปิดบริษัท สำหรับสินทรัพย์อื่นๆ เช่น ที่ดิน
อาคารที่ทำการของสถาบันการเงิน 12 แห่งที่โอนมา
ธนาคารจะดำเนินการขายออกไปเมื่อได้ราคาที่เหมาะสม

โครงการด้านการจัดหาแหล่งเงินทุน

ธนาคารมีแผนการระดมเงินฝากอย่างต่อเนื่อง เพื่อใช้ในการขยายสินเชื่อ
โดยมุ่งเน้นกลุ่มลูกค้าขนาดกลางขึ้นไปเป็นเป้าหมายหลักให้สอดคล้องกับการเป็น Wholesale Bank
ของธนาคาร ธนาคารพยายามขยายฐานลูกค้าเงินฝากให้กว้างขึ้น ด้วยการจัดหาบริการใหม่ๆ
ที่เป็นที่น่าสนใจให้กับลูกค้าเงินฝาก
นอกจากนี้ธนาคารยังเตรียมพร้อมที่จะระดมเงินทุนจากแหล่งอื่นในอนาคต เช่น การออกตราสารหนี้
(Debenture) หรือกู้เงินจากสถาบันการเงินต่างประเทศ
เพื่อใช้ในการปล่อยสินเชื่อระยะปานกลาง และชำระคืนหุ้นกู้ที่จะครบกำหนด

โครงการด้านระบบเทคโนโลยีสารสนเทศ

ธนาคารมีแผนการ Reengineering ทั้งในส่วนของการพัฒนาระบบธนาคารรวมทั้งสาขา
การปรับปรุงภาพพจน์ และการปรับปรุงวิถีทางในการดำเนินงาน
(Rethinking)ในกิจการของธนาคาร โดยในขั้นต้น ธนาคารได้ดำเนินการว่าจ้างบริษัท IBM
(ประเทศไทย) จำกัด เข้ามาเป็นที่ปรึกษาในการวางระบบเทคโนโลยีสารสนเทศและจัดหา
Software โดยแบ่งแผนการพัฒนาระบบเทคโนโลยีสารสนเทศออกเป็น 2 ขั้นตอนคือ ขั้นตอนที่ 1
ทำการศึกษา ออกแบบ และคัดเลือกระบบ และขั้นตอนที่ 2 ทำการติดตั้งระบบ

ธนาคารได้ให้ความสำคัญในการนำเทคโนโลยีมาช่วยในการดำเนินงานให้เป็น Office
Automation ด้านต่างๆ เพื่อให้เกิดความรวดเร็วในการติดต่อสื่อสาร
ลดค่าใช้จ่ายในการดำเนินการและรองรับการแข่งขันทางธุรกิจที่รุนแรง เช่น เทคโนโลยีทางด้าน
Internet และ Intranet นอกจากนี้ธนาคารได้เริ่มดำเนินการจัดตั้งศูนย์ Call Center
ซึ่งเพิ่มความสะดวกสบายให้แก่ลูกค้าที่จะทำธุรกรรมบางประเภทโดยที่ไม่จำเป็นต้องเข้ามาที่ธนาคาร
เช่น การให้บริการธุรกรรมผ่านทางโทรศัพท์ (Tele-Banking)
หรือการสอบถามข้อมูลผ่านเจ้าหน้าที่ที่ประจำอยู่ที่ศูนย์ Call Center

โครงการด้านการพัฒนาระบบข้อมูลสินเชื่อ

ภายหลังการควบรวมกิจการ ธนาคารได้ดำเนินการรวมระบบข้อมูลสินเชื่อของ 13 บริษัทเงินทุน
(12 บริษัทเงินทุนที่ถูกทางการเข้าแทรกแซงและบง.กรุงไทยธนกิจ) เข้าไว้ด้วยกัน
โดยใช้ระบบข้อมูลสินเชื่อของบง.กรุงไทยธนกิจเป็นหลัก ดังนั้นระบบข้อมูลสินเชื่อของธนาคารจึงมี 2
ระบบใหญ่ คือ 1) ระบบข้อมูลสินเชื่อของธนาคาร และ 2) ระบบข้อมูลสินเชื่อของบริษัทเงินทุน
เนื่องจากลักษณะการให้บริการและประเภทสินเชื่อของธนาคารและบริษัทเงินทุนมีความแตกต่างกัน
โดยปัจจุบันธนาคารกำลังพัฒนาระบบข้อมูลสินเชื่อเพื่อให้สามารถรวมข้อมูลจาก 2
ระบบเพื่อนำมาใช้ในการจัดทำรายงานสำหรับผู้บริหาร (MIS) รายงานธนาคารแห่งประเทศไทย
และ รายงานการปรับปรุงโครงสร้างหนี้ ทั้งนี้
ธนาคารจะดำเนินการจัดหาระบบข้อมูลสินเชื่อใหม่เข้ามาทดแทนระบบข้อมูลสินเชื่อทั้ง 2 ระบบเดิม
โดยธนาคารจะดำเนินการจัดหาระบบใหม่ดังกล่าวไปพร้อมกับแผนการพัฒนาระบบเทคโนโลยีสารสนเทศรวม
(IT Plan) ของธนาคารที่ได้ให้บริษัท IBM เข้ามาศึกษาอยู่ในขณะนี้

แผนการแปรรูปของธนาคาร

ภายหลังการคืนทุนหุ้นบุริมสิทธิ์ให้แก่กองทุนฟื้นฟูแล้ว
กองทุนฟื้นฟูจะยังคงเป็นผู้ถือหุ้นใหญ่ในธนาคารในสัดส่วนร้อยละ 96
ธนาคารจึงยังคงมีสถานะเป็นรัฐวิสาหกิจ
ธนาคารมีแผนการที่จะดำเนินการแปรรูปธนาคารให้กลายเป็นธนาคารเอกชนในอนาคต
เพื่อความคล่องตัวในการดำเนินธุรกิจ ทั้งนี้ ธนาคารมีเป้าหมายที่จะเป็นธนาคารของคนไทย
โดยไม่ต้องการให้ต่างชาติเข้ามาเป็นผู้ถือหุ้นรายใหญ่ แต่อาจให้มาร่วมทุนเป็นกลุ่มๆ ได้